Record în Poliția Română: cel mai tânăr pensionar are 25 de ani. El va intra „în rând" cu seniorii după doar cinci ani de muncă. Astfel, el ar urma să primească lună de lună o pensie ce nu poate fi neglijată, având în vedere vechimea în muncă destul de modestă.
Polițistul pensionat nu este un angajat model. Anul trecut, el a fost prins drogat la volanul mașinii. Fix atunci, el se îndrepta spre locul de muncă, în uniformă, scrie presa din Satu Mare.
„La data de 4 iulie 2023, în jurul orei 08.00, polițiștii rutieri din cadrul Inspectoratului de Poliție Județean Satu Mare, aflându-se în exercitarea atribuțiilor de supraveghere și control a traficului rutier în municipiul Satu Mare, au efectuat semnale de oprire unui tânăr de 25 de ani, care se afla la volanul unui autoturism. Polițiștii au procedat la testarea tânărului cu aparatul drugtest, fiind indicat un rezultat pozitiv pentru substanța denumită tetrahidrocanabinol (THC). În cauză, cercetările sunt continuate sub aspectul săvârșirii infracțiunii de conducerea unui vehicul sub influența alcoolului sau a altor substanțe", a transmis Poliția, pentru PresaSM.ro.
În urma scandalului în care a fost implicat, tânărul polițist a dat vina pe sistem. Acesta ar fi fost declarat apt medical limitat la doar 4 ore pe zi. El ar urma să încaseze 3.000 de lei pe lună.
„În cursul lunii februarie a.c., un cadru al Inspectoratului de Poliție Județean Satu Mare și-a încetat raporturile de serviciu cu unitatea, ca urmare a clasării medicale inapt pentru îndeplinirea serviciului în poliție, conform deciziei medicale emisă de către unitatea medicală. Dosarul de pensionare al cadrului se află în analiză, în vederea stabilirii dreptului la pensie", a transmis Poliția Satu Mare, pentru sursa citată.